Għalkemm jidher li qalet il-verità, il-kumpanija GO xorta tinsab taħt l-iskrutinju tal-Awtorità Maltija għad-drittijiet tal-konsumatur. Dan wara li prattikament il-GO qed ixxandar waħda minn kull erba' logħbiet li jintlagħbu fil-kampjonat Ingliż. Wara li għas-snin l-imgħoddija l-GO xandret il-logħob tal-Premier League Ingliż mingħajr xkiel, minn dan l-istaġun id-dilettanti sportivi abbonati mal-GO mhux bilfors għandhom id-dritt sagrosant li jaraw il-benjamini tagħhom jilagħbu fl-aktar kampjonat segwit. Il-GO kienet sostniet li kienu regoli imposti fuqhom mid-diriġenti tal-Premier League Ingliż li taw ordnijiet stretti li ma jxandrux b'mod dirett il-logħob kollu tal-futbol Ingliż. Imkejjen fi ħdan l-Awtorità għall-Konsumatur ikkonfermaw ma' din il-gazzetta li din hija l-verità u s'hawnhekk il-GO ma daħku b'ħadd. Eventwalment, dan kien ikkonfermat fi tweġiba uffiċjali. Mill-banda l-oħra teżisti rabja kbira fost il-klijenti tal-GO li qed iħossuhom li ġew imqarrqa mill-kampanji ta' reklamar li l-GO dejjem għamlet sabiex tħajjar aktar nies jabbonaw magħha u b'hekk jaraw il-logħob tal-Premier League Ingliż mingħajr xkiel."Kieku konna nafu qabel ma konniex inħallsu għall-pakkett li talbuna l-GO," qalilna wieħed mill-klijenti li qed iħossu ferm migdum mill-kumpanija. Ieħor saħaq magħna: "Kerha wisq kienet, lejlet li jibda l-kampjonat intbaħt li hemm ċertu logħbiet li żgur mhux se narahom b'mod dirett." Minkejja li l-GO obdew l-istruzzjonijiet li tawhom minn barra, l-istess sors fi ħdan l-Awtorità li tiddefendi l-interessi tal-konsumaturi kkonferma li l-kumpanija għadha taħt il-lenti tal-investigazzjoni. Fil-fatt, qed jiġi investigat jekk il-GO kinitx konxja minn qabel li mhux se turi l-logħob kollu imma xorta baqgħet tħajjar u tpinġi sitwazzjoni li għandek bżonn il-kumpanija biex tara t-tim Ingliż favorit tiegħek. Il-GO qed tiddefendi l-pożizzjoni tagħha billi tgħid li kellha klawsola fil-kuntratt mal-abbonati u li fiha kienet miktub li m'hemmx garanzija li se jixxandar il-logħob kollu. Madankollu, wieħed mill-klijenti li tkellimna miegħu saħaq li din hija skuża tajba biex il-kumpanija tiżloq minn taħt difrejn l-Awtorità permezz ta' sempliċi klawsola xotta moħbija f'kuntratt mimli artikoli. B'hekk il-klijenti tal-GO jidher li se jibqgħu b'xiber imnieħer li jaraw ċertu logħob li xtaqu jaraw u qed jistennew bil-ħerqa x'se tkun id-deċiżjoni tal-Awtorità, li qed tgħarbel sew jekk inkisrux id-drittijiet tal-konsumatur. Jidher li wħud qed jippretendu li tal-inqas jingħataw il-fakultà li jinħallu mill-ftehim.